text: KIF nedlægger BSV i slutspilspremieren
  12 marts 2014 kl. 20.55
  I en gentagelse af weekendens pokalfinale blev Bjerringbro-Silkeborg endnu en gang slået af KIF.
  KIF Kolding København åbnede onsdag medaljeslutspillet med en sejr på 27-23 ude over Bjerringbro-Silkeborg.
  Favoritterne fra KIF viste sig endnu en gang stærkere end BSV i en gentagelse af weekendens pokalfinale.
  Bo Spellerberg og holdkammeraterne havde dog svært ved at få rystet hjemmeholdet helt af, men midtvejs i anden halvleg blev der slået et hul.
  Især gæsternes Lukas Karlsson scorede nogle afgørende mål i en periode, hvor BSV måtte kæmpe hårdt for at få bolden forbi Kasper Hvidt i KIF-målet.
  KIF-stjernerne har med sejren sat kursen mod DM-semifinalerne. Holdet havde i forvejen taget to point med over i medaljeslutspilsgruppe A og er nu oppe på fire point.
  BSV kan få svært ved at nå noget som helst med nul point.
  De to øvrige hold i gruppe A, Aalborg og Sønderjyske, mødes i weekenden. Aalborg har taget et enkelt point med over fra grundspillet.
  I gruppe B skal Skjern, Team Tvis Holstebro, GOG og Århus Håndbold kæmpe om to pladser i semifinalerne.
  